ประธานรัฐสภา เผยรัฐบาลประสานส่งร่างพระราชบัญญัติงบประมาณรายจ่ายประจำปีงบประมาณ 2565 มาแล้ว
นายชวน หลีกภัย ประธานรัฐสภา กล่าวถึงการนัดตัวแทนรัฐบาล คณะกรรมการประสานงานพรรคร่วมรัฐบาล วิปฝ่ายค้านและวิปวุฒิสภา หารือในวันที่ 14 พฤษภาคมนี้ว่า จะเป็นการหารือเพื่อหาความร่วมมือในการประชุม ให้สามารถเดินหน้าไปได้ด้วยดีในขณะที่ยังมีสถานการณ์การแพร่ระบาดของโรคโควิด-19 ซึ่งสภาต้องเป็นตัวอย่างในการทำงานในขณะที่มีวิกฤติ โดยวางกรอบเบื้องต้นว่าหลังเปิดสมัยประชุมในวันที่ 22 พฤษภาคมนี้แล้ว จะนัดประชุมสภาผู้แทนราษฎร วันที่ 27 พฤษภาคม 2564 เพื่อพิจารณาพระราชกำหนด 2 ฉบับ และได้รับประสานจากรัฐบาลมาแล้วว่าจะส่งร่างพระราชบัญญัติงบประมาณรายจ่ายประจำปีงบประมาณ 2565 มาที่สภาในวันที่ 17 พฤษภาคมนี้ จึงจะบรรจุระเบียบวาระการพิจารณาวาระแรกในวันที่ 31 พฤษภาคม- 2 มิถุนายนนี้ เพื่อให้เวลากับสมาชิกได้ดูเอกสาร ซึ่งมีอยู่จำนวนมาก ส่วนที่ประธานวิปรัฐบาล ระบุว่า อาจจะให้บรรจุระเบียบวาระในวันที่ 9 มิถุนายนนั้น เห็นว่า จะเลยกรอบเวลาไปมาก และเกรงว่าจะมีปัญหากับรัฐบาลเอง เพราะงบประมาณเป็นส่วนสำคัญมากในการที่จะทำให้เกิดความมั่นใจในการบริหารบ้านเมืองและมีผลต่อเศรษฐกิจ ดังนั้นงบประมาณควรออกไปตามปฏิทินที่สำนักงบประมาณได้วางเอาไว้ ประธานรัฐสภา ยังกล่าวถึงมาตรการป้องกันการแพร่ระบาดของโรคโควิด-19 ที่รัฐสภา ว่า นอกจากขอความร่วมมือ ส.ส.ฉีดวัคซีนให้ครบทุกคนแล้ว ยังประสานให้ เจ้าหน้าที่ที่จะต้องทำงานในห้องประชุมได้รับวัคซีนและให้นโยบายไปแล้วว่า สำหรับคนที่มีความประสงค์จะไม่ฉีดวัคซีนจะต้องมีหนังสือรับรองมาว่าไม่มีเชื้อโควิด-19 ภายในเวลาที่กำหนดเอาไว้ในระเบียบและในการประชุมครั้งต่อไปต้องมีหนังสือรับรองอีกเพื่อเป็นมาตรการในการป้องกันการแพร่ระบาดภายใน ซึ่งทุกคนจะต้องมีความรับผิดชอบ ขณะเดียวกันยังคงเน้นมาตรการในการคัดกรองบุคคลเข้า-ออก ในอาคารรัฐสภาและย้ำเจ้าหน้าที่ด้วยว่าหากใครไม่ผ่านกระบวนการในการคัดกรองเบื้องต้น ต้องไม่อนุญาตให้เข้ามาในพื้นที่รัฐสภา ซึ่งเชื่อว่าจากมาตรการที่วางเอาไว้น่าจะสามารถ ประกาศการแพร่ระบาดของโรคโควิด-19 ได้ในระดับหนึ่ง